ועדת החינוך, התרבות והספורט, כנסת 16, פרוטוקול מספר 286, 2004-07-21 10:50

רוני בר-און: בוקר טוב.

רוני בר-און: חברי ועדת החינוך והתרבות, בעוד כמה ימים גם הספורט, כבר החלטנו לשנות לכם את השם.

רוני בר-און: זה מונח על השולחן עד שנאשר את זה.

רוני בר-און: אני בא לדווח על הודעה למליאת הכנסת, שבעקבות התמנותו של חבר הכנסת אילן שלגי, היושב-ראש היוצא של הוועדה הזאת, כשר, החליפה אותו בוועדה חברת הכנסת מלי פולישוק-בלוך, ומעתה, בעקבות ההודעה אתמול, היא חברה בוועדה.

רוני בר-און: ועדת הכנסת בישיבתה קבעה, שבהתקיים התנאי שהיא חברה בוועדה, אזי היא תמליץ בפני הוועדה הנכבדה הזאת לבחור אותה כיושבת-ראש הוועדה.

רוני בר-און: אני מעביר את רשות הדיבור ליושב-ראש הכנסת.

ראובן ריבלין: תודה רבה.

ראובן ריבלין: בנסיבות משמחות ביותר, כאשר יושב-ראש ועדת החינוך היוצא הושבע לשר בישראל, הוא פינה את מקומו, וכמובן, אנחנו מבקשים להמליץ על חברת הכנסת מלי פולישוק להיות יושבת-ראש הוועדה, אם וכאשר תאשרו.

ראובן ריבלין: זאת ההמלצה.

ראובן ריבלין: ההמלצה היא בהתאם להמשך קיומה המתמיד של ועדת ההסדרים של הכנסת, ובהתאם להמלצתה של ועדת הכנסת ויושב-ראש הוועדה, חבר הכנסת רוני בר-און, הנמצא כאן.

ראובן ריבלין: לצערי הרב, גברתי, יושבת-ראש הוועדה המיועדת, בעבר היתה ועדת החינוך, התרבות והספורט, עסוקה גם בנושאים אקדמיים של מדינת ישראל, ומשום מה גזלו לה את הסמכות הזאת.

מל פולישוק-בלוך: זה עדיין במנדט שלה.

ראובן ריבלין: משום מה גזלו לה את הנושא הזה במידה רבה, שכן הות"ת נשאר במסגרת ועדת החינוך, אבל ועדת המדע מתעסקת במהות של הנושאים האלה.

ראובן ריבלין: טוב נעשה אם נבוא ונאמר שוועדת המדע הגיעה זמנה, ונקבע שוועדת החינוך היא גם ועדת המדע, ולעומת זאת ועדת הכלכלה תהיה גם ועדת ההיי-טק והטכנולוגיה.

ראובן ריבלין: לא לשם כך התכנסנו פה, באנו לכאן על מנת לברך ולהתברך.

ראובן ריבלין: באנו לכאן על מנת להמליץ בפניכם.

ראובן ריבלין: אדוני היושב-ראש, המלצתי בפניך להמליץ בפני החברים.

רוני בר-און: סעיף 10 לתקנון הכנסת קובע כי "ועדה קבועה תבחר לה יושב-ראש מבין חבריה לפי המלצת ועדת הכנסת".

רוני בר-און: ועדת הכנסת המליצה כי תבחרו בחברת הכנסת מלי פולישוק-בלוך לתפקיד יושבת-ראש ועדת החינוך והתרבות.

רוני בר-און: מי בעד?

רוני בר-און: מי נגד?

רוני בר-און: מי נמנע?

רוני בר-און: בעד – פה אחד נגד – אין נמנעים – אין אושר למנות את חברת הכנסת מלי פולישוק-בלוך ליושבת-ראש ועדת החינוך והתרבות.

רוני בר-און: אני קובע פה אחד שוועדת החינוך והתרבות קיבלה את המלצת ועדת הכנסת, ובחרה בחברת הכנסת מלי פולישוק-בלוך כיושבת-ראש ועדת החינוך והתרבות של הכנסת.

רוני בר-און: בשעה טובה ומוצלחת.

מל פולישוק-בלוך: תודה רבה.

ראובן ריבלין: אנחנו מברכים אותך, קודם כול, שתמשיכי את פעילותך בכנסת, כפי שעשית בנמרצות ובחדות, וודאי שתמשיכי את דרכו של קודמך, שכן הוא היה יושב-ראש מצוין, ואני בטוח שאת תעלי עליו.

רוני בר-און: אני מסכים, ואין לי להוסיף על כך.

מוחמד ברכה: בהצלחה.

מל פולישוק-בלוך: תודה רבה, אני מודה לכולם.